ค่าบาทช่วงสิ้นปียังผันผวนสูง
ธปท.เชื่อแนวโน้มค่าเงินบาทช่วงสิ้นปียังผันผวนสูง-คาดเดาทิศทางยากขึ้น ระบุต้นปีถึงปัจจุบันเงินบาทอ่อนค่าลง3.3%
29 ก.ย. 2554

ธปท.เชื่อแนวโน้มค่าเงินบาทช่วงสิ้นปียังผันผวนสูง-คาดเดาทิศทางยากขึ้น ระบุต้นปีถึงปัจจุบันเงินบาทอ่อนค่าลง3.3% 
นายสิงห์ชัย บุณยโยธิน ผู้อำนวยการ สำนักตลาดการเงิน ธนาคารแห่งประเทศไทย(ธปท.) กล่าวว่า แนวโน้มของค่าเงินบาทในช่วงไตรมาสสุดท้ายของปีนี้ น่าจะยังผันผวนสูงต่อไป คาดเดาทิศทางใดทิศทางหนึ่งได้ยากขึ้น เนื่องจากมีปัจจัยหลักที่ทำให้นักลงทุนเกิดความไม่มั่นใจ คือ ความเปราะบางของเศรษฐกิจโลกและสหรัฐฯ และรอดูทางออกของการแก้ปัญหาหนี้สาธารณะของยุโรปที่ยังไม่ชัดเจน  โดยตลาดยังจับตาดูแนวทางการดำเนินนโยบายการเงินของสหรัฐฯ 
อย่างไรก็ตาม ในสถานการณ์เช่นนี้หากนักลงทุนที่เกี่ยวข้องกับอัตราแลกเปลี่ยนไม่มั่นใจก็ควรมีการซื้อป้องกันความเสี่ยงอัตราแลกเปลี่ยน (Hedging) ไว้
“ความไม่มั่นใจต่อภาวะความเสี่ยงอย่างรุนแรง ส่งผลให้นักลงทุนเทขายสินทรัพย์เสี่ยงต่างๆ ในตลาดของประเทศเกิดใหม่ในภูมิภาคเอเซีย ทำให้เงินสกุลหลักในภูมิภาคอ่นค่าลงเมื่อเทียบกับเงินเหรียญสหรัฐ และดัชนีหุ้นทั่วโลกก็ปรับลดลง ซึ่งสถานการณ์น่าจะผันผวนไปอีกระยะ จนกว่าจะมีความชัดเจนเรืองแก้ไขหนี้ในยุโรป” นายสิงห์ชัยกล่าว
ทั้งนี้ ตั้งแต่ต้นปีถึงปัจจุบันค่าเงินบาทอ่อนค่าลง 3.3% ซึ่งไทยมีปัจจัยพิเศษจากตลาดทองคำที่ในช่วงราคาทองคำลดลงจะมีการซื้อเงินเหรียญสหรัฐเพื่อลงทุนในทองคำจำนวนมาก กลายเป็นปัจจัยที่ส่งผลต่อค่าเงินบาทมากขึ้น ด้านเงินของมาเลเซียอ่อนค่าลง 3.3% เกาหลีใต้อ่อนค่าลง 3.8% สิงคโปร์อ่อนค่าลง 1.1% และใต้หวั่นอ่อนค่าลง 0.3% แต่ค่าเงินบาทถือว่ามีความผันผวนต่ำเพียง 6% ถือว่าผันผวนต่ำเมื่อเทียบกับหลายสกุลในเอเซีย เช่น เกาหลีที่ผันผวนถึง 20%